ไทยพาณิชย์ระดม5พันล.ลงทุนหุ้นไทย
ไทยพาณิชย์ออกกองทุนใหม่ 5,000 ล้านบาท ซื้อหุ้นไทย เป้า 10% พร้อมชูกองตราสารหนี้ลงทุนอินโดฯ-แอฟริกา
11 มิ.ย. 2555

ไทยพาณิชย์ออกกองทุนใหม่ 5,000 ล้านบาท ซื้อหุ้นไทย เป้า 10% พร้อมชูกองตราสารหนี้ลงทุนอินโดฯ-แอฟริกา
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บริษัทออกกองทุนเปิดไทยพาณิชย์ ทริกเกอร์ 10% ฟันด์ 3 อายุประมาณ 10 เดือน เน้นลงทุนในหุ้นไทยที่มีปัจจัยพื้นฐานดี มีศักยภาพในการเติบโต โดยมีมูลค่าโครงการ 5,000 ล้านบาท และเปิดขายระหว่างวันที่ 8-13 มิ.ย. 2555 ลงทุนขั้นต่ำ 1 หมื่นบาท
กองทุนตั้งเป้าหมายผลตอบแทน 10% และปิดกองทุนได้ก่อนกำหนดภายใน 10 เดือน 
นอกจากนี้ บริษัทยังได้เสนอขายกองทุนตราสารหนี้ระยะสั้นอีก 4 กองทุน ถึงวันที่ 11 มิ.ย. 2555 ได้แก่ กองทุนเปิดไทยพาณิชย์พันธบัตรรัฐบาล 3M60 อายุ 3 เดือน คาดผลตอบแทนประมาณ 2.70% ต่อปี
สำหรับอีก 2 กองทุนเป็นการลงทุนผสมผสานตราสารหนี้ในประเทศ และเงินฝากธนาคารอินโดนีเซีย และตราสารหนี้ของธนาคารในรัสเซีย และธนาคารในสหรัฐอาหรับเอมิเรตส์ โดยกองทุนเปิดไทยพาณิชย์ตราสารหนี้ 3M52 อายุ 3 เดือน คาดผลตอบแทน 2.80% ต่อปี กองทุนเปิดไทยพาณิชย์ตราสารหนี้ 6M69 อายุ 6 เดือน คาดผลตอบแทน 3.10%
กองทุนเปิดไทยพาณิชย์ตราสารหนี้ต่างประเทศ 1Y39 อายุ 1 ปี คาดผลตอบแทน 3.40% ลงทุนตราสารหนี้ธนาคารในแอฟริกาใต้ บราซิล รัสเซีย และสหรัฐอาหรับเอมิเรตส์ รวม 98% ที่เหลือลงทุนพันธบัตรในประเทศ